ועדת הכלכלה, כנסת 17, פרוטוקול מספר 486, 2008-02-11 10:30

גלעד ארדן: בוקר טוב, אני פותח את ישיבת ועדת הכלכלה.

גלעד ארדן: על סדר היום תקנות התעבורה (שינוי התוספת החמישית לפקודה), התשס"ח-2008 בדבר מסירת מידע לעמותת אור ירוק.

גלעד ארדן: עמותת אור ירוק מרכזת פרויקט שנקרא אור ירוק לחיים שבמסגרתו היא מציעה הדרכה בנוגע לליווי לנהגים חדשים שמחויבים בו על פי החוק.

גלעד ארדן: לאור העובדה שהמודל שלפיו מתקיימים מבחני התיאוריה השתנה והם מתנהלים גם בגורמים פרטיים - נתגלה קושי לעמותת אור ירוק להמשיך ולקבל את נתוני הנהגים שעוברים את התיאוריה וניתן להציע להם את אותה חניכה או את אותה הדרכה.

גלעד ארדן: ועדת הכלכלה נדרשה לדיון בנושא בניסיון לקדם פיתרון.

גלעד ארדן: אני שמח שלאחר מכן ובעקבות פנייתנו לשר המשפטים, משרד המשפטים הסיר את התנגדותו להעברת המידע לעמותת אור ירוק לצורך הפעלת פרויקט אור ירוק לחיים.

גלעד ארדן: כעת מונחות על שולחננו התקנות שמגיש שר התחבורה, רב אלוף במיל שאול מופז, על מנת לאפשר את העברת המידע.

גלעד ארדן: ראשית אני מבקש ממשרדי המשפטים והתחבורה להציג את הנושא ואת עמדתם.

אבשלום וילן: ראשית, אם הוא מתעקש על ה"רב אלוף" למה לא כתוב חבר כנסת?

אבשלום וילן: הוא גם חבר כנסת.

אבשלום וילן: אבל זו הערה לפרוטוקול.

אבשלום וילן: הוא גם סגן ראש הממשלה, זה כתוב.

אבשלום וילן: לענייננו, אם הייתי יכול לחייב כל מי שמקבל רישיון נהיגה לעשות את ההדרכה הזאת – אני חושב שזה חשוב, אני מניח שזה לא אפשרי כי זה עניין התנדבותי אבל אני מדבר מתוך ידע אישי, לפני מספר שנים עם בני הצעיר שקיבל רישיון, קיבלנו קלטת והדרכה, והרי יש היום נהג מלווה 3 חודשים, אני אגב הייתי עושה מלווה חצי שנה - - -

גלעד ארדן: זו הייתה הצעה של המשרד אבל הוועדה בראשות היושב ראש הקודם דחתה את ההצעה הזאת.

לאה ורון: זה נפל כבר בוועדת שרים.

אבשלום וילן: אני חושב שההדרכה הזאת היא סופר חשובה כדי להכניס נהג צעיר לעבודה מסודרת, מה שעושים עם בני המשפחה וזו ההשפעה הכי חזקה, להכניס נהג בחודשים הראשונים שלו לעבודה הנכונה, לנהיגה הנכונה, ואחרי זה לאורך כל הדרך, ואין ספק שזה אחד הדברים הנבונים ביותר אם באמת רוצים להתמודד עם תאונות הדרכים, מה שנקרא, במרכיב האנושי.

אבשלום וילן: לכן לצערי, אני רואה שלא אצליח להצביע פה אבל אני מאוד תומך ומברך על ההסכמה.

חנן אהרון: אני יכול לענות לו?

חנן אהרון: מה שהוא אומר זה נכון, זה הולך לקראת ביצוע.

חנן אהרון: יש המלצות של ועדה בראשות השר שהגישה את המלצותיה, אנחנו יושבים על המסקנות לראות איך לעשות את זה.

חנן אהרון: שם מדובר על רישיון מדורג, ובין יתר הדברים על עניין של חובת ליווי.

חנן אהרון: זאת אומרת ליווי מסודר לפי שעות, עם ימים, נהיגת לילה, זה משהו של חצי שנה שייעשה בין המעבר של המבחן המעשי עד קבלת הרישיון.

חנן אהרון: יש לו חצי שנה שזה ליווי שדורש מההורים או מהמלווה שלו לנהוג איתו כך וכך קילומטרים, כך וכך שעות, כך וכך נהיגת לילה.

חנן אהרון: זה הופך להיות מוסדר ומובנה חוקית.

גלעד ארדן: תודה, משרד התחבורה בבקשה.

חוה ראובני: לנושא הזה היסטוריה ארוכה כי כבר לפני שנתיים וחצי רצינו להוסיף את אור ירוק לתוספת החמישית, לאפשר להם קבלת המידע.

חוה ראובני: כבר אז משרד המשפטים התנגד, הוועדה בזמנו גם אימצה את ההתנגדות שלהם אבל צריך לומר שהייתה בקשה להעברת מידע רב יותר משמבוקש כיום וגם הפרויקט אז עדיין לא ממש התחיל לעבוד.

חוה ראובני: זה כיום משהו שעובד, כרגע הם עושים גיוס עצמאי של הנהגים החדשים.

חוה ראובני: זה הגיע לכמה עשרות אלפי נהגים חדשים.

חוה ראובני: יש נתונים שהוצגו בדיון הקודם שהיה לפני כחצי שנה על התועלות הבטיחותיות שמושגות מהפרויקט הזה.

חוה ראובני: גיוס התלמידים המרכזי נעשה על ידי זה שהם הגיעו למשרדי הרישוי, מחוץ לכיתות ומבחני התיאוריה.

חוה ראובני: מבחני התיאוריה טרם, אבל על הסף של לעבור לזכיינים פרטיים ושם הפעילות הזאת לא תתאפשר.

חוה ראובני: מכיוון שהפרויקט בהצלחה כבר כשנתיים עם הישגים מוכחים אנחנו חושבים שצריך למסור לאור ירוק מידע מסודר כדי שהם יוכלו להציע את התוכנית למאה אחוז הנהגים החדשים הצעירים שיהיו חייבי ליווי על מנת שכל אחד ואחד מהם יוכל לקבל החלטה משלו אם הוא רוצה או לא ושלא יתפספסו חלק שפשוט לא מגיעים אליהם.

חוה ראובני: לכן זאת הבקשה שלנו, לתת שם וכתובת והם יפעלו מכאן לאיתור אותם נהגים חדשים ויפנו אליהם להציע את הפרויקט.

גלעד ארדן: תודה.

גלעד ארדן: היועץ המשפטי של הוועדה הסב את תשומת לבי שהמלצת משרד המשפטים, האישור שלו ניתן, זה מופיע במכתב מה-27 בנובמבר שקיבלתי מעו"ד ליאת בן מאיר שלום, שיהיה ברור שהשימוש במידע הוא לצורך הפרויקט הזה בלבד.

חוה ראובני: הכל מעוגן בחוזה בינינו לבין אור ירוק, שכבר נחתם בידי שני הצדדים.

חוה ראובני: הבוקר נוספה לו החתימה של המנהל הכללי של משרד התחבורה.

חוה ראובני: הם מחויבים שם לרמות גבוהות של אבטחת מידע.

חוה ראובני: יש עליהם שם איסור מפורש של שימוש במידע לכל מטרה אחרת, יש להם חובה למחוק את המידע מרגע שהוא כבר הופך להיות לא נחוץ, דהיינו, או שהם סיימו את הטיפול באותו נהג חדש או שאותו נהג חדש הודיע להם שהוא לא מוכן להשתתף בפרויקט.

חוה ראובני: התוספת החמישית עניינה רק העברת מידע.

חוה ראובני: אבטחת המידע זה לא לתוספת החמישית, על זה יש הסדר חוזים.

ניר ימין: אתם מסכימים לזה שזה יהיה גם בתקנות?

חוה ראובני: אפשר, אנחנו לא חשבנו שזה נחוץ, אנחנו עיגנו את זה ברמה החוזית.

חוה ראובני: והיה ויבוטל החוזה לא נעביר להם מידע, נפעל לביטול התקנות.

חוה ראובני: לי אין התנגדות.

חוה ראובני: מה שכן הושמט, לצערי, זה פשוט בקשה לתחילה של 30 יום כי מערכות המחשוב וההתאמות הנדרשות לממשקים האלה לא עושים עד שהתקנות לא מאושרות.

ניר ימין: אני ממליץ שזה יהיה גם בתקנות.

ליאת בן-מאיר: אין לי הרבה מה להוסיף, כמו שכתבנו לאדוני, למשרד התחבורה ולאור ירוק, אחרי ששקלנו שוב את העניין הסרנו את ההתנגדות שלנו לאור הנסיבות המיוחדות שמתקיימות כאן ולא כעמדה כללית.

ליאת בן-מאיר: לאור זה שהפרויקט הוא רחב היקף וזכה להענות רבה וזאת עמותה שמקיימת שיתוף פעולה מקיף עם הממשלה, זה בכפוף להוראות השמירה על המידע ואבטחה שלו.

חוה ראובני: פנינו לאור ירוק על מנת לוודא שגם הם לא מטעים מישהו לחשוב.

חוה ראובני: לגלגו עלי פה בוועדה כשאמרתי שאנשים מתלוננים כמציגים את זה כחובה, עד שבאה הבת שלי שאצלם בבית הספר אמרו שזה חובה אז העברנו את המסר לאור ירוק להקפיד שזה לא יוצג כחובה מטעם המדינה.

חוה ראובני: אני מנסה לנסח פה משהו.

ניר ימין: משהו בסגנון של לצורך הצעה של פרויקט להדרכה בדבר חובת ליווי כאמור ב-12(א)(1).

חוה ראובני: "ובלבד שייעשה שימוש במידע לצורך הצעת - - - "

גלעד ארדן: אין הערות?

קריאה: ברכות.

גלעד ארדן: אם כך, נקרא את החוק.

גלעד ארדן: עורכת הדין ראובני, בבקשה.

חוה ראובני: שינוי התוספת החמישית.

חוה ראובני: 1.

חוה ראובני: בתוספת החמישית לפקודה, בסופה יבוא: הגוף שלו יימסר המידע 8.

חוה ראובני: עמותת אור ירוק ע"ר 580033352-4.

חוה ראובני: פרטי המידע שיימסר, שמו ומעניו.

חוה ראובני: אני מדגישה, שני המענים שיש במרשם האוכלוסין, גם המען הרשום וגם הכתובת למשלוח דואר.

חוה ראובני: שמו ומעניו של מבקש רישיון נהיגה שעבר בהצלחה את המבחן העיוני ובלבד שהוא מבקש רישיון נהיגה שיחול עליו סעיף 12א1 לפקודת התעבורה עם קבלת הרישיון.

חוה ראובני: אני מוסיפה: ובלבד שייעשה שימוש במידע רק לצורך הצעת הדרכה בדבר אופן ביצוע ליווי לנהג חדש לפי סעיף 12א1.

חוה ראובני: זה עניין ניסוחי.

חוה ראובני: רק לצורך הצעת הדרכה בדבר אופן ביצוע ליווי לנהג חדש כאמור באותו סעיף.

חוה ראובני: אני מבקשת להוסיף סעיף תחילה 2: תחילתן של תקנות אלה 30 יום מפרסומן.

גלעד ארדן: אנחנו מתלבטים האם להגביל את התקנות האלה לתקופה מסוימת, השאלה אם בתקופה הזאת יש במשרד התחבורה כוונה לבחון איזשהו פרויקט חלופי של המדינה או שאתם לא יודעים כרגע על כוונה כזאת?

חוה ראובני: כפי שאמר חנן אהרון, אנחנו עובדים על פרויקט של רישיון נהיגה מדורג שלפי המתוכנן יכלול גם ליווי חובה, זאת אומרת לא איסור לנהוג בלא ליווי אלא חובה פוזיטיבית לעבור איזשהו תהליך ליווי לפי אמות מידה מינימליות שייקבעו בו, יום, לילה, בין עירוני, עירוני ומספר ימים מסוים וכו'.

גלעד ארדן: איך מפקחים על הליווי הזה?

חוה ראובני: זאת אחת השאלות שעדיין מלבטים בהן.

חנן אהרון: זה יהיה בצורה של הצהרה של ההורים, צריך לחשוב על זה.

חוה ראובני: בכל מקרה זה יהיה כרוך בחקיקה.

גלעד ארדן: אני מבין אבל כשחנן אומר צריך לחשוב על משהו - - -

חוה ראובני: זה בעבודה.

חנן אהרון: אנחנו דנים על כך איך ליישם את זה שזה יהיה רציני, שזה יהיה בר פיקוח.

גלעד ארדן: יש לוח זמנים לסיום פעולתה של הוועדה?

חנן אהרון: הוועדה שמינה השר הגישה את המלצותיה.

גלעד ארדן: בראשות מי הוועדה?

יוסי אשד: את הוועדה הזאת הקים השר.

יוסי אשד: אני מנהל תחום נהיגה מעמותת אור ירוק.

יוסי אשד: יושב ראש ועדת ההיגוי הוא חזי יצחקי, הוא היה גם יו"ר ועדת ההיגוי של המל"ן.

יוסי אשד: הוועדה הגישה את ההמלצות.

יוסי אשד: ההמלצות אושרו על ידי השר.

יוסי אשד: כרגע זה בהתנהלות עם המשרד לגבי ההחלה גם ברמה המקצועית וגם איך האופרציה תעבוד.

יוסי אשד: תוך כמה זמן זה ייכנס לתוקף?

יוסי אשד: שאלה טובה.

חנן אהרון: לשאלה שלך, זה לא סותר.

חנן אהרון: זאת אומרת, הערכה של אור ירוק וזה לא סותר.

גלעד ארדן: כלומר אין כוונה למדינה, גם אם יהיה רישיון נהיגה מדורג, וגם אם תבקשו הצהרה מההורים - - -

חנן אהרון: בכל מקרה אור ירוק יצטרכו לתת את הערכה ואת כל החומר המקצועי לאותו ליווי.

גלעד ארדן: הם לא יצטרכו, הם צריכים כי המדינה לא עושה את זה.

חנן אהרון: הם ימשיכו לעשות את זה.

חוה ראובני: הם יוכלו להמשיך לעשות את זה.

גלעד ארדן: ההיגיון היה אומר שאם המשרד מכיר בתועלות של הפרויקט הזה ואין ספק שזה הגיוני, המשרד בשיתוף משרד החינוך היו צריכים לחשוב על איזה שהוא פרויקט, כאן לא מדובר על חלוקת מזון לנזקקים אלא על הכשרת נהגים בתקופה שבה הנהג, על פי הסטטיסטיקה הוא הכי מסוכן לציבור.

גלעד ארדן: זה קצת בעייתי שהמדינה ממשיכה להשאיר את זה, אני מאוד מעריך את אור ירוק וכו', אבל צריך היה לשאוף לשים יעד שהמדינה נכנסת לתפקיד הזה ולא משאירה את זה בידי עמותה, עד כמה שזה נוח לנו.

חוה ראובני: הבנייה של זה בעבודה.

גלעד ארדן: עורכת דין ראובני, מה שאומר מר אהרון זה שמה שבעבודה זה עניין אחד על הרישיון המדורג וההצהרה וזה שיהיה חובה לעשות ליווי, אבל כיוון שרוב ההורים במדינת ישראל וגם בני הנוער לא יודעים בכלל מה זה ליווי וההורים גם לא יודעים איזה תכנים הם צריכים לצקת בליווי הזה כי מאז שהם עשו רישיון נהיגה עברו 20, 30 שנה - יש פה חלל שצריך למלא אותו.

גלעד ארדן: זה לא פיתרון טוב כי אם אור ירוק תתפרק בעוד כמה שנים או אבי נאור יחליט שהוא נותן פחות כסף - אנחנו נישאר עם החלל הזה ריק.

חוה ראובני: במסגרת אותן המלצות דובר על כך שמי שאמור להיות המלווה העיקרי של אותו נהג חדש יקבל איזושהי הדרכה.

חוה ראובני: זה חלק מההמלצות של אותה ועדה.

חוה ראובני: שוב, אנחנו נמצאים בשלב של איך להפוך את ההמלצות העקרוניות המקצועיות האלה למשהו בר יישום.

חוה ראובני: השאלות של מי בדיוק ייתן את ההדרכה, באיזה מתכונת, איך מחייבים את ההורים להתייצב להדרכה, ומי שההורים שלו לא יכולים כי שניהם למשל חסרי רישיון נהיגה, ואיך יפקחו על זה, כל השאלות האלה הן שאלות עכשיו של עבודה, איך הופכים את הרעיונות היפים והנכונים האלה שקיימים ברחבי העולם לישימים.

גלעד ארדן: עוד הערות?

גלעד ארדן: היינו מבקשים שהחוזה עם אור ירוק יעבור אלינו לתיוק בוועדה.

חוה ראובני: עותק עם כל החתימות?

גלעד ארדן: מה זאת אומרת?

חוה ראובני: כי אני יכולה לשלוף מהמחשב את העותק כמו שהוא עבר.

לאה ורון: ניירות מהמחשב יש לנו משלנו, הרבה ניירות.

גלעד ארדן: תודה.

גלעד ארדן: אני מעמיד להצבעה את נוסח התקנות כפי שהקריאה עורכת הדין ראובני ובשינויים שהסביר והוסיף היועץ המשפטי של הוועדה.

גלעד ארדן: מי בעד?

גלעד ארדן: תודה.

גלעד ארדן: התקנות אושרו פה-אחד, תודה רבה הישיבה נעולה.